text: Stort hul i kassen hos Cimber
  08 juni 2012 kl. 06.42
  Kassen er stort set tom, men der er krav på ca. 1,6 milliarder kroner mod konkursboet i Cimber Sterling.
  Aktiver for knap 26 millioner kroner, men krav fra kreditorer på hele 1,6 milliarder kroner.
  Sådan ser det umulige regnestykke ud for kuratorerne i konkursboet efter flyselskabet Cimber Sterling.
  Ifølge nyhedstjenesten Check-In er der fortrinsberettigede krav på godt 78 millioner kroner mod boet, primært til Lønmodtagernes Garantifond.
  Den resterende del af kravene, de simple krav, løber op i ca. 1,5 milliarder kroner. Alene mod selskabet Cimber Sterling A/S er der krav på godt en milliard kroner, mens også de øvrige selskaber under Cimber-navnet er stillet over for store krav.
  Da Cimber Sterling indgav konkursbegæring den 3. maj, var der blot 4,9 millioner kroner i selskabets kasse, oplyser Check-In.
  Det er lykkedes konkursboet at frasælge flere selskaber og ejendomme i boet. En stor del af værdierne har dog været pantsat, så de samlede indtægter har været beskedne for konkursboet.
  